IHL พุ่งแรง 8% ขานรับยอดผลิตรถยนต์ฟื้นตัว
IHL พุ่งแรง 8% ขานรับยอดผลิตรถยนต์ฟื้นตัว ล่าสุด ณ เวลา 15.48 น. อยู่ที่ 11.50 บาท บวก 0.90 บาท หรือ 8.49% สูงสุดที่ 11.60 บาท ต่ำสุดที่ 10.70 บาท ด้วยมูลค่าซื้อขาย 76.83 ล้านบาท ด้าน บล.ไอร่า ให้เป้า 13.30 บาท คาดกำไรปี 60-61 โตก้าวกระโดด
6 ต.ค. 2560

ผู้สื่อข่าวรายงานว่า ราคาหุ้นบริษัท อินเตอร์ไฮด์ จำกัด (มหาชน) หรือ IHL ล่าสุด ณ เวลา 15.48 น. อยู่ที่ 11.50 บาท บวก 0.90 บาท หรือ 8.49% สูงสุดที่ 11.60 บาท ต่ำสุดที่ 10.70 บาท ด้วยมูลค่าซื้อขาย 76.83 ล้านบาท ขณะที่ดัชนีตลาดหุ้นโดยรวมบวก 0.25%

โดยราคาหุ้น IHL ปรับตัวสูงขึ้น คาดว่าได้รับประเด็นบวกจากยอดผลิตรถยนต์ที่ฟื้นตัวขึ้น
ทั้งนี้ บล.ไอร่า ระบุในบทวิเคราะห์ ให้ราคาเป้าหมาย IHL ปี 61 ที่ 13.80 บาทต่อหุ้น โดยคาดว่าผลการดำเนินงานมีแนวโน้มดีขึ้น ส่วนหนึ่งตามยอดการผลิตรถยนต์ที่เพิ่มขึ้น เนื่องจากรายได้หลักของ IHL มาจากการผลิตหนังสำหรับอุตสาหกรรมยานยนต์ ขณะที่คาดว่า IHL ยังได้รับประโยชน์จากต้นทุนวัตถุดิบที่ทรงตัวในระดับต่ำ และรายได้จากงานฟอกหนังวัว ที่คาดว่าจะดีขึ้นตามลำดับหลังทยอยเพิ่มกำลังการผลิต
สำหรับแนวโน้มงานฟอกหนังวัว เติบโตดีขึ้นตามลำดับในช่วงที่เหลือของปี 60 เริ่มจากการรับรู้รายได้จากการฟอกหนังเต็มกำลังการผลิต (4.5 แสนตัว/ปี) ทั้งไตรมาสเป็นครั้งแรกในไตรมาส 3/60 และคาดว่าในไตรมาส 4/60 จะรับรู้รายได้เพิ่มจากกำลังการผลิตที่เพิ่มอีก 1.5 แสนตัวต่อปี ขณะที่มีแผนเพิ่มกำลังการผลิตต่อเนื่อง คาดสูงถึง 3.0 ล้านตัว ในปี 62 หรือเพิ่มขึ้นประมาณ 3 เท่าตัวจากปี 60
ทั้งนี้คาดว่าผลการดำเนินงานในปี 60 – 61 เติบโตก้าวกระโดด คาดกำไรสุทธิ 273 ล้านบาท และ 437 ล้านบาท ตามลำดับ
 